भारी बिकवाली से सेंसेक्स 14 माह के निचले स्तर पर  
सेंसेक्स 387.31 अंक की गिरावट के साथ 17,305.87 अंक पर बंद हुआ। इससे पहले सेंसेक्स ने यह स्तर पिछले साल 10 जुलाई को देखा था।
अमेरिकी अर्थव्यवस्था के मंदी की ओर बढ़ने की आशंका के चलते वैश्विक बाजारों में तेज गिरावट के बीच फंडों की भारी बिकवाली से बंबई स्टॉक एक्सचेंज का सेंसेक्स शुक्रवार को 387 अंक टूटकर 14 महीने के निचले स्तर पर बंद हुआ।  बीएसई का सेंसेक्स 387.31 अंक की गिरावट के साथ 17,305.87 अंक पर बंद हुआ। इससे पहले सेंसेक्स ने यह स्तर पिछले साल 10 जुलाई को देखा था। कारोबार के दौरान सेंसेक्स एक समय 702 अंक टूटकर 17,000 से नीचे आ गया था। नेशनल स्टॉक एक्सचेंज का निफ्टी भी 120.55 अंक टूटकर 5,211.25 अंक पर बंद हुआ। कारोबार के दौरान निफ्टी एक समय 5,200 अंक से नीचे आ गया था।  अमेरिकी अर्थव्यवस्था के फिर से मंदी के चपेट में आने की आशंका और यूरोपीय ऋण संकट की चिंता से गुरुवार को अमेरिकी बाजारों में तेज गिरावट से बीएसई और एनएसई में कारोबारी धारणा बेहद कमजोर हो गई। एक समय सेंसेक्स 700 अंक से अधिक की गिरावट के साथ 17,000 के स्तर से नीचे आ गया। 30 शेयरों वाला सेंसेक्स दोपहर में 16,990.91 अंक के निचले स्तर पर आ गया।  गुरुवार को अमेरिकी शेयर बाजारों में गिरावट का असर आज भारतीय शेयर बाजार पर देखने को मिला। बाजार खुलने के कुछ ही मिनटों में सेंसेक्स 483 अंक तक फिसलकर 17,210.26 अंक पर आ गया।